# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliad (UE) Rhif 2018/1724**  **Rheoliadau Rheoliad y Porth Digidol Unigol (Dirymu) (Ymadael â’r UE) 2020** |
| **DYDDIAD** | **3 Gorffennaf 2020** |
| **GAN** | **Rebecca Evans AS, Y Gweinidog Cyllid a’r Trefnydd** |

**Rheoliadau Rheoliad y Porth Digidol Unigol (Dirymu) (Ymadael â’r UE) 2020**

**Trosolwg Polisi o’r OS**

Rheoliad [UE 2018/1724](https://eur01.safelinks.protection.outlook.com/?url=https%3A%2F%2Feur-lex.europa.eu%2Flegal-content%2FEN%2FTXT%2F%3Furi%3Dcelex%3A32018R1724%23d1e1282-1-1&data=02%7C01%7CJon.Morris009%40gov.wales%7Cd14c59c5f0ca46fb34b308d7eb6a0eaf%7Ca2cc36c592804ae78887d06dab89216b%7C0%7C0%7C637236713053544296&sdata=ITzuI1d0iQ5fCfS8Xc3Z8GRerLxRU%2FQevP9UITni0Sw%3D&reserved=0) – Bwriedir i’r Porth Digidol Unigol ddarparu porth i ddinasyddion a busnesau allu cael mynediad hawdd at wybodaeth, gweithdrefnau a gwasanaethau cymorth effeithiol marchnad fewnol yr UE.

Mae'r rheoliad yn sefydlu Porth Digidol Unigol fydd yn rhoi mynediad i’r canlynol,

* Gwybodaeth am hawliau, rhwymedigaethau a rheolau
* Gwybodaeth am weithdrefnau ar-lein ac all-lein a chysylltiadau â gweithdrefnau ar-lein
* Gwybodaeth am y gwasanaethau cymorth a'r cysylltiadau â hwy

Erbyn 11 Rhagfyr 2020, rhaid i Aelod-wladwriaethau sicrhau bod gan ddefnyddwyr fynediad hawdd, ar-lein, ar eu tudalennau gwe Cenedlaethol i'r canlynol;

* Gwybodaeth am yr hawliau, y rhwymedigaethau a'r rheolau hynny sy'n deillio o'r gyfraith genedlaethol.
* Gwybodaeth am y gweithdrefnau hynny sy'n cael eu sefydlu ar lefel genedlaethol.
* Gwybodaeth am y gwasanaethau cymorth hynny a ddarperir ar lefel genedlaethol.

Mae dau gam pellach yn y broses weithredu isod sydd y tu allan i'r cyfnod pontio.

* Rhagfyr 2022:  darparu gwybodaeth a chymorth a gwasanaethau datrys problemau ar hawliau a rheolau marchnad fewnol yr UE ar lefel awdurdod lleol (Atodiadau I a III)
* Rhagfyr 2023:  digidoleiddio 21 o weithdrefnau 'digwyddiadau bywyd' gweinyddol a gweithrediad yr egwyddor Unwaith yn Unig. Mae'r gweithdrefnau 'digwyddiad bywyd' yn cynnwys cofrestriadau genedigaethau a marwolaethau, gwneud cais am grant astudio a hawlio pensiwn. Byddai'r system unwaith yn unig yn caniatáu i awdurdodau cyhoeddus eraill ailddefnyddio manylion defnyddwyr y Porth ar draws ffiniau fel nad oes angen i ddefnyddwyr nodi eu manylion bob tro y byddant yn defnyddio'r Porth (Atodiad II)

Bwriad yr offeryn statudol hwn yw diddymu Rheoliad [UE 2018/1724](https://eur01.safelinks.protection.outlook.com/?url=https%3A%2F%2Feur-lex.europa.eu%2Flegal-content%2FEN%2FTXT%2F%3Furi%3Dcelex%3A32018R1724%23d1e1282-1-1&data=02%7C01%7CJon.Morris009%40gov.wales%7Cd14c59c5f0ca46fb34b308d7eb6a0eaf%7Ca2cc36c592804ae78887d06dab89216b%7C0%7C0%7C637236713053544296&sdata=ITzuI1d0iQ5fCfS8Xc3Z8GRerLxRU%2FQevP9UITni0Sw%3D&reserved=0) er mwyn sicrhau nad oes rhaid i'r DU a Chymru gydymffurfio â safonau mewnol yr UE a therfynau amser yr UE ar gyfer gweithredu sydd y tu allan i'r cyfnod pontio. Bydd hyn hefyd yn caniatáu i'r DU a Chymru ddatblygu systemau a safonau yn annibynnol ar yr UE.

Mae'r offeryn statudol hwn hefyd yn diddymu Rheoliad (UE) 1024/2012 ar gydweithrediad gweinyddol drwy System Gwybodaeth y Farchnad Fewnol ac yn diddymu penderfyniad y Comisiwn 2008/49/CE ('y Rheoliad IMI’), i hepgor paragraff 12 o'r Atodiad sy'n cyfeirio at Reoliad UE 2018/1724.

**Rheoliad (UE) 2018/1724 Senedd Ewrop a'r Cyngor ar 2 Hydref 2018 yn sefydlu porth digidol unigol i ddarparu mynediad at wybodaeth, gweithdrefnau a chymorth a gwasanaethau datrys problemau**

**Diben y gwelliannau**

Diben y gwelliannau yw cywiro diffygion mewn deddfwriaeth sy'n deillio o ymadawiad y DU â’r Undeb Ewropeaidd mewn perthynas â gweithredu Porth Digidol Unigol. Mae'r offeryn statudol a'r Memorandwm Esboniadol cysylltiedig, sy'n nodi effaith pob gwelliant, ar gael yma:

[https://www.gov.uk/eu-withdrawal-act-2018-statutory-instruments/the-single-digital-gateway-regulation-revocation-eu-exit-regulations-2020](https://www.gov.uk/eu-withdrawal-act-2018-statutory-instruments/the-single-digital-gateway-regulation-revocation-eu-exit-regulations-2020%20)

**Unrhyw effaith y gallai’r OS ei chael ar gymhwysedd gweithredol Gweinidogion Cymru**

Mae Llywodraeth y DU yn haeru bod yr OS hwn yn cael ei gwmpasu gan Baragraff 10(2) o Atodlen 7A i Ddeddf Llywodraeth Cymru 2006, sy'n ymdrin â chysylltiadau rhyngwladol gan gynnwys cysylltiadau â'r UE a'i sefydliadau. Mae wedi cymryd y farn hon oherwydd bod diben Rheoliad yr UE yn ymwneud â rhannu gwybodaeth rhwng Aelod-wladwriaethau'r UE, ac Aelod-wladwriaethau'r UE a'r Comisiwn ar lefel yr UE, h.y. y berthynas rhwng y DU, fel Aelod-wladwriaeth, a'r UE a'i sefydliadau.

Nid yw Llywodraeth Cymru yn cytuno â'r asesiad hwn. Byddai defnyddio'r cyfiawnhad hwn yn gwneud holl Offerynnau Statudol Ymadael â’r UE yn fater a gedwir yn ôl a byddai'n golygu bod y Cytundeb Rhynglywodraethol (IGA) sy'n ymwneud â Deddf yr UE (Ymadael) 2018 yn darfod. Mae diben ehangach Rheoliad y Porth Digidol Unigol yn ymwneud â mynediad dinesydd at wybodaeth gyhoeddus a llywodraethol, y mae rhywfaint ohoni’n yn perthyn yn glir i feysydd pwnc datganoledig (iechyd, addysg etc.). Mae o fewn cymhwysedd deddfwriaethol y Senedd i ddeddfu ar ddarparu mynediad at wybodaeth, gweithdrefnau, cymorth a gwasanaethau datrys problemau i ddinasyddion a busnesau ynghylch chyfreithiau cenedlaethol datganoledig a gofynion gweinyddol.

**Unrhyw effaith y gallai’r OS ei chael ar gymhwysedd deddfwriaethol y Senedd**

Nid oes gan yr OS unrhyw effaith ar gymhwysedd deddfwriaethol y Senedd.

Bu gan y Senedd erioed bwerau i ddeddfu ar ddarparu gwybodaeth yn ddigidol mewn meysydd datganoledig, y tu hwnt i'r safonau gofynnol o ran cwmpas a chynnwys a nodir o dan Reoliad y Porth Digidol Unigol. Mae'r offeryn statudol hwn yn dileu gofyniad safon ofynnol yr UE ac yn galluogi Cymru i lunio ei gofynion sylfaenol ei hun i ddiwallu anghenion dinasyddion a busnesau.

**Paham y rhoddwyd cydsyniad**

Nid oes unrhyw wahaniaeth rhwng Llywodraeth Cymru a Llywodraeth y DU o ran y polisi ar gyfer cywiro. Felly, byddai gwneud offerynnau statudol ar wahân yng Nghymru a Lloegr yn arwain at ddyblygu gwaith, a chymhlethdod diangen o ran y llyfr statud. Mae cydsynio i offeryn statudol ar gyfer y DU gyfan yn sicrhau bod un fframwaith deddfwriaethol ar draws y DU sy'n hyrwyddo eglurder a hygyrchedd yn ystod y cyfnod hwn o newid. O dan yr amgylchiadau eithriadol hyn, mae Llywodraeth Cymru o'r farn ei bod yn briodol bod Llywodraeth y DU yn deddfu ar ein rhan yn yr achos hwn.